Կրօնական արարողութիւններէն վերջ Կազդուրման կայանի «Ճամպազեան» խաղավայրին մէջ սարքուեցաւ սիրոյ սեղան։ Աշխարհիկ հանդիսութեան եւս նախագահեց Տ. Արամ Արք. Աթէշեան, որու կողքին էր պատարագիչ հայր սուրբը։ Ներկաներու շարքին էին Կղզեաց քաղաքապետ Աթիլլա Այթաչ, Գարակէօզեան Տան խնամակալութեան ատենապետ Տիգրան Կիւլմէզկիլ եւ իր ընկերները, Կղզեաց թաղային խորհուրդի ատենապետ Լեւոն Շատեան եւ իր ընկերները, Շիշլիի քաղաքապետարանէն Վազգէն Պարըն, Կղզեաց քաղաքապետարանէն Աւետիս Հիլքաթ, համայնքային մարմիններէն ներկայացուցիչներ, բարերարներ, համակիրներ եւ հիւրեր։ Բոլոր ներկաները ջերմ մթնոլորտի մը մէջ հիւրընկալուեցան Կազդուրման կայանի Խնամատար մարմնի ատենապետուհի Ազնիւ Մեծատուրեանի եւ գործակիցներուն կողմէ։ Տիկնանց կազմին կողմէ սարքուած սեղաններուն շուրջ համախմբուած ներկաները ըմբոշխնեցին տոհմիկ ջերմ մթնոլորտ մը։